
	Comisia pentru buget, finanţe şi bănci
	
	Bucureşti,     26.02.2008   
Nr. 22/671


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea art. 2 din Legea nr. 403/2004 pentru modificarea şi completarea Legii nr. 32/2000 privind societăţile de asigurare şi supravegherea asigurărilor, cu care comisia noastră a fost sesizată în fond cu adresa Biroului Permanent nr.  Plx.848 din 3 decembrie 2007.
	PREŞEDINTE,

Aurel Gubandru 

Nr. 


RAPORT

asupra propunerii legislative pentru modificarea şi completarea 

art. 2 din Legea nr. 403/2004 pentru modificarea şi completarea 

Legii nr. 32/2000 privind societăţile de asigurare 

şi supravegherea asigurărilor 
Cu adresa nr. Plx.848 din 3 decembrie 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea art. 2 din Legea nr. 403/2004 pentru modificarea şi completarea Legii nr. 32/2000 privind societăţile de asigurare şi supravegherea asigurărilor.
La întocmirea raportului s-a avut în vedere avizul negativ al Consiliului Legislativ, avizul negativ al Comisiei juridice, de disciplină şi imunităţi, precum şi punctul negativ de vedere al Guvernului.
Obiectul de reglementare al prezentului act normativ îl constituie completarea art. 2 pct. 54 lit. b) din Legea nr. 32/2000 privind societăţile de asigurare şi supravegherea asigurărilor,  în sensul redefinirii noţiuni de „stat membru în care este situat riscul” – statul membru al înmatriculării, când contractul de asigurare se referă la autovehiculul de orice fel şi la cauciucuri.
Conform Expunerii de motive a acestei propuneri legislative, „în cazul unui incident rutier datorat cauciucurilor autovehiculul nu este asigurat, iar proprietarul maşinii trebuie să plătească daunele provocate.”

Dar, prevederile Ordonanţei de urgenţă a Guvernului nr. 195/2002 privind circulaţia pe drumurile publice stipulează la art. 1171 alin. (1) lit. b) „imobilizarea unui vehicul se dispune de către poliţistul rutier în cazul săvârşirii de către conducătorul acestuia a uneia dintre următoarele fapte: „…. b) conducerea unui vehicul a cărei stare tehnică pune în pericol grav siguranţa circulaţiei ……”

În această situaţie, deplasarea pe drumurile publice a unui autovehicul cu o anvelopă atât de uzată încât ar putea produce un eveniment rutier nu poate fi încurajată.

Pe de altă parte, în conformitate cu prevederile Legii nr. 136/1995 privind asigurările şi reasigurările, contractul facultativ CASCO se încheie pe baza principiului libertăţii contractuale, părţile putând încheia sau nu respectivul contract, în funcţie de clauzele contractuale convenite.

Ordinul nr. 113133/2006 al Comisiei pentru Supravegherea Asigurărilor prevede că nu se acordă despăgubiri proprietarului unui autovehicul, în calitate de păgubit pentru părţi componente ale autovehiculului avariat, dacă acestea se află într-o stare avansată de uzură chiar dacă este vorba de anvelope.
Propunerea legislativă face parte din categoria legilor organice, potrivit art. 76  alin. (1) din Constituţia României, republicată.
La dezbaterea propunerii a participat, în conformitate cu prevederile art. 54 şi 55 din Regulamentul Camerei Deputaţilor: domnul Tudor Baltă, vicepreşedintele Comisiei pentru Supravegherea Asigurărilor.
La lucrările comisiei au participat 26 deputaţi, din totalul de 28 membri ai comisiei.

Raportul comisiei a fost adoptat cu unanimitate de voturi. 
Propunerea legislativă a fost respinsă de Senat în şedinţa din data de 27 noiembrie 2007.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative, în şedinţa din data de 26.02.2008, comisia propune respingerea acesteia.
	PREŞEDINTE,

Aurel Gubandru
	SECRETAR,

Radu Cătălin Drăguş


Consilier parlamentar
Bărdiţă Mariana

Expert parlamentar

Rădoi Florentina

